**Lukukeskus – Läscentrum ry** (aiemmin **Kirjailijakeskus**) on kirjailijajärjestöjen ja -liittojen vuonna 1972 perustama lukemista edistävä järjestö ja kirjailijavierailujen välittäjä. Valtakunnallisesti toimiva Lukukeskus välittää vuosittain yli tuhat kirjailijaesiintymistä. Lisäksi se järjestää lukukampanjoita ja toimii lukemisen ja lukutaidon asiantuntijajärjestönä. Järjestö julkaisee verkossa nuorille suunnattua Lukufiilis-lehteä sekä kirjallisuuskritiikin Kiiltomato.net-verkkolehteä. Aiemmin se julkaisi myös lasten Vinski-kirjallisuuslehteä.

Lukukeskuksella on erityinen asema erityisesti lasten ja nuorten lukemisen edistämisessä. Opettajat ja kirjastoalan ammattilaiset eri puolilta Suomea käyttävät Lukukeskuksen palveluja työssään. Asiantuntijuuden kysyntä lukemiseen ja lukutaitoon liittyvissä kysymyksissä on kasvanut merkittävästi. Lukukeskus toimii yhteistyössä kirjailijoiden, kääntäjien, kustantajien, kirjastojen, koulujen sekä kulttuurijärjestöjen kanssa. Keväällä 2012 avatussa kirjailijatietokannassa on lähes 400 kauno-, tieto- ja näytelmäkirjailijaa, kääntäjää ja kirjallisuuden ammattilaista. Lukukeskus on toteuttanut myös vuodesta 2019 Lukulahja lapselle -kampanjaa, jossa vauvaperheille jaetaan neuvolakäynnin yhteydessä maksuton kirjakassi. Ohjelma sai vuonna 2022 Lastenkirjainstituutin myöntämän Onnimanni-palkinnon.

Järjestön toimintaa rahoittavat Suomen opetus- ja kulttuuriministeriö sekä suomalaiset säätiöt. Vuonna 2021 keskusta tukivat ministeriön lisäksi Opetushallitus, Otavan Kirjasäätiö, Elinkeinoelämän keskusliitto, Alfred Kordelinin säätiö, Konstsamfundet, Svenska kulturfonden, Svenska författareförening, Suomen Kulttuurirahasto, Lauri Jäntin säätiö, Brita Maria Renlunds Stiftelsen, Kuluttajaosuustoiminnan säätiö ja Otto A. Malms donationsfond.

Lukukeskuksen toiminnanjohtaja on syyskuusta 2022 alkaen Emmi Jäkkö. Hän seurasi tehtävässä Suomen Kirjailijaliiton toiminnanjohtajaksi siirtynyttä Ilmi Villacísta, joka työskenteli toiminnanjohtajana tammikuusta 2015 alkaen. Hallituksen puheenjohtajana on toiminut vuodesta 2018 kirjailija Juha Itkonen.

Jäsenjärjestöt
--------------

Lukukeskuksella on kymmenen kirjallisuuden alan jäsenjärjestöä:

* Finlands Svenska Författareförening
* Kansanvalistusseura
* Suomen arvostelijain liitto
* Suomen Kirjailijaliitto
* Suomen kirjastoseura
* Suomen kääntäjien ja tulkkien liitto
* Suomen lasten- ja nuortenkirjailijat
* Suomen Näytelmäkirjailijat ja Käsikirjoittajat
* Suomen tietokirjailijat
* Äidinkielen opettajain liitto

Lähteet
-------

1. ↑  Yrjänä, Johanna: Kirjailija kotona, yleisö ympäri maailman. Lukukeskuksen virtuaaliset kirjailijavierailut (pdf) (Opinnäytetyö, kulttuurituotannon koulutusohjelma)  11/2014. Humanistinen ammattikorkeakoulu. Viitattu 6.3.2016.
2. 1 2 3 4  Lukukeskus Lukukeskus. Viitattu 27.5.2023.
3. ↑  Toiminta Lukukeskus. Viitattu 10.3.2015.
4. ↑  Lukulahja lapselle -vaikuttavuustutkimuksen tuloksia *Luelapselle.fi*. Lukukeskus.  Arkistoitu 25.7.2022. Viitattu 25.7.2022.
5. ↑  Onnimanni -palkinto Lukulahja lapselle -ohjelmalle Lastenkirjainstituutti. Viitattu 27.5.2023.
6. ↑  Lukukeskuksen uudeksi toiminnanjohtajaksi valittu Emmi Jäkkö  23.8.2022. Lukukeskus. Viitattu 27.5.2023.
7. ↑  Lukukeskuksen toiminnanjohtajaksi Ilmi Villacís *HS.fi*.  22.10.2014. Viitattu 10.12.2021.
8. ↑  Lukukeskuksen hallituksen puheenjohtajaksi kirjailija Juha Itkonen *ePressi.com*.  24.5.2018. Lukukeskus. Viitattu 10.12.2021.

Aiheesta muualla
----------------

* Lukukeskuksen verkkosivut